Europa-Parlamentets resolution

af 4. april 2001

om decharge for den økonomiske forvaltning af 6., 7. og 8. Europæiske Udviklingsfond for regnskabsåret 1999

(2001/451/EF)

EUROPA-PARLAMENTET,

der henviser til balancer og forvaltningsregnskaber for 6., 7. og 8. Europæiske Udviklingsfond for regnskabsåret 1999 (KOM(2000) 357 - C5-0257/2000),

der henviser til Revisionsrettens beretning for 1999 om 6., 7. og 8. Europæiske Udviklingsfonds aktiviteter med institutionernes svar (C5-0618/2000)(1),

der henviser til Revisionsrettens revisionserklæring om De Europæiske Udviklingsfonde for regnskabsåret 1999 og særberetningen herom (C5-0618/2000),

der henviser til Rådets henstillinger af 14. marts 2001 (C5-0122/2001, C5-0123/2001, C5-0124/2001),

der henviser til artikel 33 i intern aftale mellem repræsentanterne for medlemsstaternes regeringer, forsamlet i Rådet, om finansiering, og forvaltning af Fællesskabets bistand inden for anden finansprotokol til fjerde AVS/EF- konvention(2).

der henviser til artikel 74 i finansforordningen af 16. juni 1998 vedrørende samarbejdet med henblik på udviklingsfinansiering under fjerde AVS/EF-konvention(3),

der henviser til forretningsordenens artikel 93 og bilag V,

der henviser til betænkning fra Budgetkontroludvalget og udtalelse fra Udvalget om Udvikling og Samarbejde (A5-0109/2001), og

ud fra følgende betragtning:

A. Kommissionen bestræber sig i henhold til artikel 74 i finansforordningen af 16. juni 1998 på snarest muligt at fjerne hindringerne for dechargeafgørelsen, hvis der ikke kan meddeles decharge inden den 30. april.

1. udsætter af nedenstående grunde afgørelsen om decharge for den økonomiske forvaltning af 6., 7. og 8. Europæiske Udviklingsfond for regnskabsåret 1999:

a) i punkt 1 i beslutning af 13. april 2000 om udsættelse af afgørelsen om decharge for den økonomiske forvaltning af 6., 7. og 8. Europæiske Udviklingsfond for regnskabsåret 1998(4) udbad Europa-Parlamentet sig en udtømmende liste over de administrative og/eller disciplinære undersøgelser vedrørende delegationspersonale, der skal gennemføres i lyset af revisioner af strukturtilpasningsprogrammer og anden udviklingsbistand; som reaktion på denne anmodning nedsatte Kommissionen et undersøgelsesudvalg under overvågning og formandskab af den interne revisionstjeneste med henblik på gennemførelse af en omfattende administrativ undersøgelse af effektiviteten af tilsyns- og kontrolordningerne. Kommissionen meddelte, at alle individuelle fejl og forsømmeligheder, der kom for dagens lys som led i denne undersøgelse, ville blive fulgt op. Efter de fejl og forsømmeligheder, der blev påtalt som led i 1998-dechargeproceduren, har denne administrative undersøgelse høj prioritet. Den bliver desuden den første prøve på den nye interne revisionstjenestes effektivitet; den 21. december 2000 meddelte Kommissionen, at den interne revisionstjenestes rapport ville være færdig ved udgangen af februar 2001; med kort varsel er det nu blevet meddelt, at rapporten antagelig først vil være færdig i maj

b) i forbindelse med ovennævnte administrative undersøgelse har Kommissionen også lovet at udarbejde en liste over de tilfælde, hvor Kontoret for Bekæmpelse af Svig, OLAF, er sat ind på sagen. Forelæggelsen af denne liste blev ligeledes lovet inden længe i svaret på ordførerens spørgeskema af 21. december 2000, men blev først effektueret den 7. marts 2001, altså for sent til at den kunne medtages i arbejdet på betænkningen. Der er grund til at tro, at OLAF i sager vedrørende svig i forbindelse med udviklingsfondene ikke er virkelig handledygtig i øjeblikket. Også dette gør en intens drøftelse inden meddelelse af decharge påkrævet

2. fastslår, at det med udsættelse af afgørelsen om decharge også vil være muligt - på grundlag af tal, der forventes at foreligge i maj 2001 - at undersøge, i hvilket omfang Kommissionen i overensstemmelse med den handlingsplan, der blev udarbejdet efter 1998-decharge, sikrer målelige fremskridt i omfanget og effektiviteten af EF-bistanden inden for sundhedssektoren i forbindelse med bekæmpelsen af fattigdom

3. pålægger sin formand at sende denne resolution til Kommissionen, Rådet, Domstolen, Revisionsretten. Den Europæiske Investeringsbank og til de øvrige fællesskabsorganer og sørge for, at de offentliggøres i De Europæiske Fællesskabers Tidende (L-udgaven).

Europa-Parlamentets generalsekretær

Julian Priestley

Europa-Parlamentets formand

Nicole Fontaine

(1) EFT C 342 af 1.12.2000, s. 205.

(2) EFT L 156 af 29.5.1998, s. 108.

(3) EFT L 191 af 7.7.1998, s. 53.

(4) EFT C 40 af 7.2.2001, s. 383.